Diari Oficial de la Generalitat Valenciana


Sumari del DOGV 4710, del 11-03-2004 (2004/2454)

DECRET 34/2004, de 5 de març, del Consell de la Generalitat, pel qual s'establixen ajudes per a pal·liar els danys produïts per les gelades ocorregudes durant els últims dies del mes de febrer i els primers del mes de març de 2004.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4710

Data del DOGV
:   11-03-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/2454


Data del document
:   05-03-2004

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

 Descriptors 

:   * ajuda a l'agricultura
    * suport econòmic
    * desastre natural
    * catàstrofe agrícola
    * condicions atmosfèriques
    * agricultor
    * ajuda pública

DECRET 34/2004, de 5 de març, del Consell de la Generalitat, pel qual s'establixen ajudes per a pal·liar els danys produïts per les gelades ocorregudes durant els últims dies del mes de febrer i els primers del mes de març de 2004. [2004/X2454]
  
Durant els últims dies del mes de febrer i els primers del mes de març de 2004, la Comunitat Valenciana s'ha vist afectada per un fort descens de les temperatures, les quals han causats importants danys en nombroses espècies agrícoles.
  
L'actual sistema d'assegurances agràries presenta, entre les seues cobertures, els danys ocasionats per les gelades, sempre que els danys s'hagen produït durant el període de garanties, sent que este sinistre ha tingut lloc quan són nombroses les espècies fruiteres per a les quals encara no s'han iniciat les garanties, amb el consegüent desemparament que això suposa per als titulars de les explotacions agràries afectades.
  
Davant esta situació, el Consell de la Generalitat, després de l'anàlisi de la informació disponible en relació als danys apreciats, i tot esperant l'evolució dels diversos cultius afectats, ha decidit establir una sèrie de mesures de caràcter excepcional, consistents en ajudes econòmiques que pal·lien, en la mesura que es puga, els greus efectes produïts per les gelades i que permeten la recuperació econòmica de les explotacions afectades.
  
Per això, a proposta de la consellera d'Agricultura, Pesca i Alimentació i després de la deliberació del Consell de la Generalitat, en la reunió del dia 5 de març de 2004,
  
DECRETE
  
Article 1
  
El Consell de la Generalitat, per mitjà de la Conselleria d'Agricultura, Pesca i Alimentació, concedirà ajudes als titulars d'explotacions agrícoles que s'han vist afectades per les gelades ocorregudes durant els últims dies del mes de febrer i els primers del mes de març de 2004.
  
Article 2
  
Estes ajudes es concediran a aquelles explotacions que acrediten posseir pòlissa d'assegurança en vigor, sempre que la cobertura per gelada figure contractada per a l'actual campanya, i el període d'inici de garanties de l'assegurança no estiga en vigor.
  
En aquelles espècies, per a les quals no s'haja iniciat el període de subscripció de l'assegurança, els serà d'aplicació les ajudes establides en el present decret, sempre que acrediten que durant l'exercici 2003 han subscrit una pòlissa d'assegurança agrària on el risc de gelada figure cobert.
  
Article 3
  
Mitjançant orde de la Conselleria d'Agricultura, Pesca i Alimentació s'establiran els cultius que cal auxiliar, la relació de municipis que cal considerar, així com els nivells mínims de danys per a ser beneficiaris d'estes ajudes, i el tipus i quantia d'estes.
  
DISPOSICIÓ ADDICIONAL
  
La Generalitat, en les condicions que s'establisquen mitjançant l'oportuna orde de desenrotllament del present decret, arbitrarà les ajudes necessàries per a atendre els danys causats en aquelles explotacions agràries de cítrics o caqui que en la campanya actual o en la campanya precedent hagueren subscrit una pòlissa d'assegurança per a riscos distints al de cobertura per gelada.
  
DISPOSICIONS FINALS
  
Primera
  
Es faculta la consellera d'Agricultura, Pesca i Alimentació perquè adopte les mesures necessàries en desenrotllament del present decret.
  
Segona
  
La concessió de les ajudes estarà supeditada al fet que se n'haja produït una decisió positiva de la Comissió Europea, d'acord amb el que establix l'article 88.3 del Tractat Constitutiu de la Comunitat Europea.
  
Tercera
  
Els crèdits necessaris per al finançament de les ajudes contemplades en el present decret, i a concretar en les seues posteriors ordes de desenrotllament, tindran el caràcter de crèdits per a despeses de reconeixement preceptiu, als efectes del que disposa l'article 16 de la Llei 17/2003, de 30 de desembre, de Pressupostos de la Generalitat per a l'exercici 2004.
  
La dotació dels crèdits, que es referix el paràgraf anterior, estarà condicionada a la prèvia remissió, pels òrgans competents de la Conselleria d'Agricultura, Pesca i Alimentació, de la corresponent memòria econòmica a què es referix l'article 28 bis del text refós de la Llei d'Hisenda Pública de la Generalitat.
  
Quarta
  
El present decret vigirà l'endemà de la publicació en el Diari Oficial de la Generalitat Valenciana.
  
València, 5 de març de 2004
  
El president de la Generalitat,
  
FRANCISCO CAMPS ORTIZ
  
La consellera d'Agricultura, Pesca i Alimentació,
  
GEMA AMOR PÉREZ